C 152/166
DA
Den Europæiske Unions Tidende
6.4.2022
Det Europæiske Økonomiske og Sociale Udvalgs udtalelse om »forslag til Europa-Parlamentets og Rådets forordning om foranstaltninger over for transportvirksomheder, der letter eller deltager i menneskehandel eller smugling af migranter i forbindelse med ulovlig indrejse på Den Europæiske Unions område« (COM(2021) 753 final — 2021/0387 (COD)) (2022/C 152/27)
Hovedordfører: Cristian PÎRVULESCU
Anmodning om udtalelse
Europa-Parlamentet, 13.12.2021 Rådet, 16.12.2021
Retsgrundlag
Artikel 304 i traktaten om Den Europæiske Unions funktionsmåde
Vedtaget på plenarforsamlingen
9.12.2021
Kompetence
Sektionen for Eksterne Forbindelser
Vedtaget på plenum
9.12.2021
Plenarforsamling nr.
565
Resultat af afstemningen (for/imod/hverken for eller imod)
159/15/09
1.
Konklusioner og anbefalinger 1.1.
Udvalget bifalder forslaget og anser eventuelle sanktioner over for transportvirksomheder for at være en berettiget foranstaltning, som EU og medlemsstaterne er nødt til at træffe.
1.2.
EØSU påpeger imidlertid, at den krise, der udløste den lovgivningsmæssige reaktion — dvs. situationen ved grænsen mellem Belarus og EU — er mere kompleks og har langt mere vidtrækkende konsekvenser, som kræver en løsning, der rækker ud over de foreslåede instrumenter.
1.3.
EØSU er meget bekymret over den autoritære kurs, som regeringen i Belarus har valgt, og fordømmer enhver undertrykkelse og intimidering af borgere, medier, politiske partier, civilsamfundsorganisationer og arbejdsmarkedets parter.
Udvalget fordømmer også den måde, hvorpå regeringen i Belarus har organiseret overførslen af personer fra tredjelande til sit eget område med det formål at gennemtvinge deres passage af EU's grænser.
Dette er en uacceptabel handling, der udnytter sårbare personers liv og forhåbninger og bringer deres sundhed og sikkerhed i fare.
1.4.
EØSU er mest bekymret, når det handler om respekten for alle personers værdighed og beskyttelsen af deres grundlæggende rettigheder.
EU bør først og fremmest reagere ved at genetablere de berørte personers værdighed og rettigheder.
1.5.
EØSU opfordrer derfor til, at der øjeblikkeligt sættes en stopper for tilbagedrivelser fra EU's territorium til et land, hvor menneskers sikkerhed er i fare.
Alle personer, der passerer EU's grænse, skal kunne indgive en asylansøgning, hvis de ønsker det.
1.6.
EØSU opfordrer indtrængende regeringen i Belarus til at sikre, at mennesker, der befinder sig i landet, ikke mishandles, får mulighed for at indgive en asylansøgning og under fuld overholdelse af nonrefoulementprincippet ikke sendes tilbage til deres oprindelsesland, hvis deres liv og sikkerhed er i fare dér.
1.7.
EU-institutionerne skal samarbejde med Belarus på et multilateralt grundlag og sikre, at landet overholder de internationale traktater om asyl og beskyttelse af menneskerettighederne.